Paterna augmenta un 150% la partida de Beques i Ajudes a l’Educació per a 2016
12/11/2015

# Paterna augmenta un 150% la partida de Beques i Ajudes a l’Educació per a 2016

[![Imatge del Col•legi Lloma Llarga](/images/noticias/2015/11/colegio-lloma-llarga.jpg)](/images/noticias/2015/11/colegio-lloma-llarga.jpg)

12.11.2015

L’Equip de Govern socialista destinarà prop de 2.000.000 d’euros a Ajudes a l’Educació, la xifra més alta dels últims anys

L’Ajuntament de Paterna augmenta l’any que ve un 150% la partida de Subvencions i Ajudes a l’Educació, fins a fixar els diners destinat a estes beques en 1.951.000 euros, la xifra més alta dels últims anys.

Esta és una de les mesures impulsades des de l’Àrea d’Educació i que ja està prevista en els Pressupostos Municipals de Paterna per a 2016 que el nou Equip de Govern socialista està ultimant durant estos dies.

El regidor d’Educació, José Manuel Mora ha explicat que en este “apartat s’arrepleguen totes les ajudes destinades als estudiants del municipi de totes les edats” i ha destacat “la recuperació de les subvencions a les AMPA, una ajuda de molta utilitat per a les 24 associacions d’este tipus que hi ha en el municipi i de la que formen part els pares i mares de prop de 9.000 escolars”.

Es tracta de tota una sèrie d’ajudes de gran utilitat per a les famílies paterneres que es completaran amb altres iniciatives, arreplegades també en estos pressupostos, com són l’obertura de menjadors escolars els 365 dies de l’any o l’Escola Oberta, per a inclusió dels menors en risc d’exclusió social en l’Escola Matinera.

“Amb este increment d’ajudes a l’Educació, pretenem atendre totes les sol•licituds d’ajuda dels estudiants paterners en qualsevol de les seues etapes d’estudi i arribar a un nombre més gran de famílies”, ha subratllat Mora, que ha puntualitzat que “amb quasi 2 milions d’euros destinats a beques, complim amb la nostra premissa de confeccionar uns pressupostos equilibrats i orientats a millorar els servicis públics i el dia a dia dels veïns de Paterna, incidint en els que més ho necessiten i tractant de ser el més justos possible”.